钦定古今图书集成/明伦汇编/交谊典/第001卷 > 《性理会通》 > 《睽卦》
## 钦定古今图书集成/明伦汇编/交谊典/第001卷 > 《性理会通》 > 《睽卦》

初九：悔亡。丧马勿逐自复。见恶人，无咎。

〈程传〉“恶人”，与己乖异者也。“见”者，与相通也。当《睽》之时，虽同德者相与，然小人乖异者至众，若弃绝之，不几尽天下以仇君子乎？如此则失含弘之义，致凶咎之道也。又安能化不善而使之合乎？故必“见恶人”则“无咎”也。

《象》曰：“见恶人”，以辟咎也。

〈程传〉“《睽》离”之时，人情乖违，求和合之，且病其不能得也。若以恶人而拒绝之，则将众仇于君子，而祸咎至矣。故必见之，所以免辟怨咎也。无怨咎，则有可合之道。

又

九四：暌孤。遇元夫，交孚。厉无咎。

〈程传〉九四以阳刚之德，当暌离之时，孤立无与，必以气类相求而合，是以“遇元夫”也。元夫，犹善士也。四与初皆以阳处一卦之下，居相应之位，当暌乖之时，各无应援，自然同德相亲，故“会遇”也。同德相遇，必须至诚相与，交孚各有孚诚也。〈本义〉“《暌》孤”，谓无应。“遇元夫”、谓得初九。“交孚”，谓同德相信。

《象》曰：“交孚无咎”、志行也。

〈程传〉君子当暌乖之时、上下以至诚相交，协志同力，则其志可以行不止“无咎”而已。